tambur (militærmusik)
Tambur (af fransk tambour ’tromme/trommeslager’) er en trommeslager. Betegnelsen anvendes oftest om militære spillemænd.
Siden 1600-tallet var der ved hvert kompagni i infanteriet og artilleriet ansat et par tamburer, som skulle levere marchtakten og videregive signaler for chefen. Der fandtes en lang række signaler, dels for den daglige tjeneste i garnisonen, dels til brug på slagmarken.
Oprindelig fandtes der også tamburer ved dragonregimenterne, men de blev i 1772 erstattet af trompetere.
Tamburer blev normalt hvervet blandt store drenge. De var ligestillet med menige soldater, men de var ikke bevæbnet med skydevåben, og i kamp var det en uskreven regel, at man ikke skød efter dem. Ud over disse spillemænd havde hvert regiment et egentligt musikkorps, som bestod af rigtige musikere, der kunne spille harmonimusik. Disse musikere var ligestillet med underofficerer.
Ved Hærloven af 1880 blev tamburer afskaffet ved det meste af den danske hær. De bibeholdtes kun ved Livgarden, hvor de fortsat findes. Trommeslageren ved de egentlige musikkorps benævnes også tambur.